Die profeet is 'n boek met 26 prosa-poëtiese fabels geskryf in Engels deur die Libanees-Amerikaanse digter en skrywer Kahlil Gibran. Dit is oorspronklik in 1923 gepubliseer deur Alfred A. Knopf. Dit is Gibran se bekendste werk. Die profeet is in meer as 100 verskillende tale vertaal (insluitende Afrikaans), wat dit een van die mees vertaalde boeke in die geskiedenis maak. Dit was nog nooit uit druk uit nie. Die profeet Al Mustafa woon al 12 jaar in die stad Orphalese en is op die punt om aan boord te gaan van 'n skip wat hom huis toe sal bring. Hy word deur 'n groep mense gekeer, met wie hy onderwerpe soos die lewe en die menslike toestand bespreek. Die boek is verdeel in hoofstukke wat handel oor liefde, huwelik, kinders, gee, eet en drink, werk, vreugde en hartseer, huise, klere, koop en verkoop, misdaad en straf, wette, vryheid, rede en passie, pyn, self- kennis, onderrig, vriendskap, praat, tyd, goed en kwaad, gebed, plesier, skoonheid, godsdiens en dood.